b'\n_START_ARTICLE_\nVojka \xc5\xa0muc\n_START_SECTION_\n\xc5\xbdivljenje in delo\n_START_PARAGRAPH_\nRodila se je v dru\xc5\xbeini tr\xc5\xbea\xc5\xa1kega trgovca Romana in uradnice Lucije \xc5\xa0muc rojene \xc5\xa0inkovec. Star\xc5\xa1a sta se leta 1920 preselila v Logatec, 1927 pa se je dru\xc5\xbeina vrnila v Trst. Tu je Vojka obiskovala italijansko osnovno \xc5\xa1olo in kon\xc4\x8dala 5-letno trgovsko \xc5\xa1olo, obenem pa privatno obiskovala te\xc4\x8daje slovenskega jezika, ki jih je vodil prof. Josip Kosevel. Vklju\xc4\x8dila se je v slovensko tr\xc5\xbea\xc5\xa1ko \xc5\xa1tudentsko dru\xc5\xbebo, se udele\xc5\xbeevala dija\xc5\xa1kih izletov narodne in protifa\xc5\xa1isti\xc4\x8dne vsebine ter sodelovala pri raznih prosvetnih prireditvah. Med aretacijami najbolj zavedne slovenske mladine, ki so potekale od marca do oktobra 1940 je bila prvi\xc4\x8d aretirana tudi Vojka in 4 mesece zaprta v tr\xc5\xbea\xc5\xa1kih zaporih. Avgusta 1941 po prihodu Oskarja Kova\xc4\x8di\xc4\x8da v Trst je dobila zvezo z njim ter se vklju\xc4\x8dila v delo Osvobodilne fronte. Januarja 1942 je bila skupaj z dru\xc5\xbeino drugi\xc4\x8d aretirana in maja istega leta obsojena na 5 let konfinacije. Kazen je prestajala do februarja 1943 v kraju Forenza ter nato do kapitulacije Italije v Terranova di Pollino (pokrajina Potenza). Po italijanski kapitulaciji se je prebila v Bari in se tu pridru\xc5\xbeila prekomorskim brigadam. Iz Barija je najprej od\xc5\xa1la v Carbonaro, kjer se je vklju\xc4\x8dila v kulturno-prosvetno in vzgojno delo med borci, nato pa preko Gravine v Grumo, kjer je v zavezni\xc5\xa1kih bolni\xc5\xa1nicah opravila te\xc4\x8daj za bolni\xc4\x8darko. Po kon\xc4\x8danem te\xc4\x8daju je bila kot sanitetna referentka decembra 1943 dodeljena 3. bataljonu 3. prekomorske brigade. Z brigado je marca 1944 preko Visa pri\xc5\xa1la v Dalmacijo, kjer se udele\xc5\xbeila njene bojne poti. Padla je v bojih za osvoboditev Knina pri zaselku \xc5\xa0kari\xc4\x87i. V partizanih je pisala svoj dnevnik, ki je delno ohranjen, urejala in pisala pa je tudi v glasilo 3. brigade. Po njej je bilo 26. avgusta 1945 poimenovano slovensko prosvetno dru\xc5\xa1tvo\xc2\xa0\xc2\xbb\xc5\xa0korklja - Vojka \xc5\xa0muc\xc2\xab\xc2\xa0v Trstu (delovalo do leta 1948), 10. novembra 1965 pa Osnovna \xc5\xa1ola Vojke \xc5\xa0muc Izola, ki se je isto\xc4\x8dasno pobratila z osnovno \xc5\xa1olo\xc2\xa0\xc2\xbbNarodni heroji\xc2\xab\xc2\xa0v Kninu. Akademska kiparja Jo\xc5\xbee Pohlen in Anton Sigulin sta za \xc5\xa1olo v Izoli naredila Vojkin doprsni kip, slikarja Viktor Birsa in Alojz Bucik pa po zadnji ohranjeni fotografiji iz NOB umetni\xc5\xa1ki portret, ki ga hrani \xc5\xa1ola v Izoli.'